Magnus Heunicke (S), 2013-05-29:
Vi kan sagtens blive ved med at gå ned i historiebøgerne, så lad os gøre det nu her.
Jo, som jeg sagde før, er det fuldstændig korrekt, at vi i valgkampen præsenterede et oplæg, som havde en højere vækst end den, vi nu har lagt ind i vores 2020-plan.
Venstre vil ikke fortælle, hvad konsekvensen vil være af deres politik.
Venstre gik til valg på en vækst på 0,8 pct. i den offentlige sektor, og nu vil de have en nulvækst, og så spørger jeg lige så forsigtigt, og det har jeg gjort ret mange gange: Hvad vil sådan en nulvækst betyde?
Men det kan vi ikke få at vide.
Tak for det.
Nu har vi haft debat her i Folketingssalen siden kl. 9.00 i morges.
Politiske holdninger er blevet brudt mod hinanden.
Der er blevet gået til stålet.
Der er blevet debatteret.
Bølgerne har gået højt, og vi har også haft smult vande nogle gange.
Så det har været sådan, som en stor debat skal være her i Folketingssalen, bortset fra én ting.
Én ting har vi manglet.
Vi har manglet nogle klare svar fra oppositionens største parti, det parti, der så gerne vil være statsministerparti.
Vi har manglet nogle klare svar fra Venstre om, hvad deres politik er.
For vi har jo her i Folketingssalen, landets fornemste debatsal, som hr. Lars Løkke Rasmussen kalder den, så sent som lige for et øjeblik siden stillet det ene spørgsmål efter det andet i en desperat kamp for at finde ud af, hvad Venstres politik er.
Vi har ikke fået et eneste klart svar.
Man har hverken kunnet drive et standpunkt eller en holdning eller et synspunkt ud af Venstre.
Hvad er svaret til de mange mennesker, der ville blive ramt af den brutale indfasning af dagpengereglerne, som blev indført under VKO, hvis regeringen ikke havde grebet ind?
Vi ved, for det har vi hørt i dag, at Venstre siger nej til regeringens løsning, der sikrer tryghed og noget at leve for og noget at leve af for de tusindvis af mennesker, der stod til at miste forsørgelsen.
Hvad er så Venstres svar på, hvad man vil gøre i stedet for?
Hvad vil man gøre, der kan virke på 34 dage?
Det har vi spurgt om.
Jeg har ikke hørt noget svar.
Vi har også spurgt Venstre om deres krav om nulvækst i det offentlige forbrug.
Den tidligere VK-regering sagde selv, at nulvækst ville betyde nedskæringer i kernevelfærden.
Hvor er det, Venstres nulvækst skal ramme danskernes kernevelfærd?
Skal der være nulvækst på sundhed?
Skal der være nulvækst på ældrepleje?
Vi har spurgt, men vi har bare ikke fået noget svar.
Hvor stor skal Venstres store plan være?
Hvem skal have Venstres skattelettelser?
Der er ingen svar om Venstres politik.
Vi har fået masser af Venstrespin, som vi kender det, altså den gamle taktiske gemmeleg, de her kritiske tilråb fra den politiske hængekøje, det kender vi, og så ved vi, hvor vi har dem.
Jeg så forleden, at min gode partifælle hr. Henrik Sass Larsen spurgte Venstres tidligere finansminister, nuværende chefstrateg hr. Claus Hjort Frederiksen, om indholdet af Venstres store plan.
Der var ikke et svar på, hvad planen var, for det får man aldrig svar på, men afvisningen var interessant.
For hr. Claus Hjort Frederiksen sagde: Jeg vil ikke blive konkret, fordi – og her kommer citatet – så vil jeg bare blive spurgt, om det er de syge, de gamle, de handicappede eller de blinde, der skal betale Venstres store plan, og som skal holde for Venstres nulvækstsamfund.
Jeg synes egentlig, at det er sådan et meget rimeligt spørgsmål at stille.
Er det ikke meget rimeligt, at de syge, de gamle, de handicappede, de blinde – det er citatet fra hr. Claus Hjort Frederiksen – og alle de andre danskere, der risikerer at blive ramt af Venstres nulvækst, får et svar fra Venstre på, hvad det vil sige at have nulvækst i Danmark.
Det er de svar, vi desperat har forsøgt at få i dag.
Jeg synes, at debatten har været fin, den har været underholdende, den har været god, men før Venstre melder sig ind i dansk politik og kommer med en konkret plan, kommer med nogle saglige og velbegrundede og gennemtænkte og gennemregnede svar, så kan vi jo ikke have en reel politisk debat.
Den politiske debat håber jeg at Venstre vil melde sig ind i.